open-index/open-wikipedia-markdown huggingface dataset:
Joe Tex

**Joe Tex** (8. elokuuta 1933 – 13. elokuuta 1982) oli Teksasista kotoisin ollut yhdysvaltalainen laulaja-lauluntekijä. Hän oli oikealta alkuperäiseltä nimeltään **Joseph Arrington nuorempi**. Käännyttyään aikuisiällään islamiin Tex otti käyttöön nimen **Yusuf Hazziez**. Hän tuli tunnetuksi southern soulillaan ja puhelaulullaan. Hän oli eräs nykyisen raptyylin edelläkävijä.

Joe Tex nousi R&B-listan ykköseksi hiteillään ”I Want to (Do Everything for You)” (1965), ”A Sweet Woman Like You” (1966) ja ”I Gotcha” (1972). Hän kuoli 49-vuotiaana sydänkohtaukseen Teksasin Navasotassa. 

## Aiheesta muualla
* AllMusic: Joe Tex
Cloisonné

**Cloisonné** eli soluemali () tarkoittaa metalliesineiden päällystämistä ja koristelua emalilla. Cloisonné-tekniikalla kuvioiden ääriviivat juotetaan alustaan metallilangasta. Sen jälkeen metallilangoista tehty verkosto täytetään eri värisillä emali- ja lasituskentillä. Soluemalointia on yleensä käytetty kultasepäntöissä ja aseiden koristelussa.

Soluemalointi tuli Euroopassa yleiseen käyttöön 300-luvulla, ja se kehittyi huippuunsa  900–1100-luvulla Bysantissa. Hyvä esimerkki bysanttilaisesta soluemaloinnista on Venetsian Pyhän Markuksen kirkon kultapohjaan tehty alttarikoriste Pala d’Oro. Kiinassa soluemaloinnin kukoistuskausi oli 1300–1700-luvulla ja Japanissa 1600–1700-luvulla.

## Lähteet

## Aiheesta muualla
Huppusieppo

**Huppusieppo** (*Melanodryas cucullata*) on laajalla alueella Australiassa tavattava pensassieppojen heimoon kuuluva varpuslintu.

## Koko ja ulkonäkö

Kooltaan huppusieppo on noin 15&ndash;17&nbsp;cm. Huppusieppokoiras on väritykseltään mustavalkoinen. Koiraan, pyrstö, selkä ja pää sekä kurkku ovat väritykseltään mustat. Siivet ovat mustat ja niissä on valkoinen siipijuova. Vatsa ja alaperä ovat valkoiset. Lajin naaras on selästään ja päästään ruskehtavan harmaa. Vatsa on naaraalla harmaa ja siivet tummanruskeat ja niissä on valkoinen juova. Nuoret linnut ovat väriltään tummanruskeita valkoisin täplin.

## Levinneisyys ja elinympäristö
Huppusieppoa tavataan koko Australian mantereelta lukuun ottamatta Cape Yorkin niemimaata, Carpentarianlahden rannikkoa, Simpsonin aavikkoa ja Nullarborin tasankoa. Yleisin laji on Kaakkois-Australiassa. Linnun elinympäristöä ovat eukalyptusmetsät, joissa kasvaa lisäksi akaasiapensaikkoa ja malleekasvustoa. Laji elää usein hakkuuaukeiden tai muiden avoimien alueiden lähistöllä. Huppusieppokantaa uhkaa elinympäristön tuhoutuminen ja pirstoutuminen laajojen hakkuiden vuoksi.

## Pesiminen ja ravinto
Huppusiepot ovat yksiavioisia. Lajin pesimäkausi kestää elokuulta marraskuulle ja samalla parilla voi olla pesimäkauden aikana useampikin kuin yksi pesintä. Naaras rakentaa pesän puussa olevaan halkeamaan tai koloon lehdistä ja puunkuoren paloista, jotka se sitoo yhteen hämähäkinseitillä. Naaras munii kahdesta kolmeen munaa ja hautoo niitä noin kaksi viikkoa. Pesivällä naaraalla voi olla hautomisessa apuna myös muita naarashuppusieppoja.

Huppusiepon ravinto koostuu niveljalkaisista, pääasiassa hyönteisistä.

## Lähteet
Etelä-Suomen aluehallintovirasto

**Etelä-Suomen aluehallintovirasto** () oli yksi Suomen seitsemästä aluehallintovirastosta. Sen toimialueeseen kuuluivat Etelä-Karjala, Kanta-Häme, Kymenlaakso, Päijät-Häme ja Uusimaa. Päätoimipaikkana oli Hämeenlinna sekä muut toimipaikat Helsingissä ja Kouvolassa.

Etelä-Suomen aluehallintovirasto (AVI) aloitti toimintansa vuoden 2010 alussa. Hämeenlinnan päätoimipaikka sijaitsi Keinusaaressa Wähäjärvenkadulla, Helsingin toimipaikka Pasilassa Ratapihantiellä ja Kouvolan toimipaikka kaupungin keskustassa Kauppamiehenkadulla.

Aluehallintovirastojen toiminta päättyi vuoden 2026 alussa, jolloin uusi monialainen Lupa- ja valvontavirasto aloitti toimintansa.


File:Ratapihantie 9 ovet - Pasila - Helsinki - m.jpg|Etelä-Suomen aluehallintovirasto toimi Ratapihantie 9:n toimistorakennuksessa Helsingin Pasilassa.
Ratapihantie 9 - Pasila - Helsinki - m.jpg|Senaatti-kiinteistöjen omistaman Ratapihantie 9:n toimistorakennuksen julkisivua Pasilassa.


## Ylijohtajat
* 2010–2014: Anneli Taina
* 2015–2019: Minna Karhunen
* 2019–2025 Merja Ekqvist

## Lähteet

## Aiheesta muualla
* Etelä-Suomen aluehallintoviraston kotisivut
Carl Henrik Alopaeus

**Carl Henrik Alopaeus** (5. huhtikuuta 1825 Juva – 10. maaliskuuta 1892 tarkastusmatkalla Savonrannassa) oli Porvoon piispa 1885–1892 ja valtiopäivämies. 

Alopaeuksen vanhemmat olivat tuomari David Alopaeus ja Henrietta Margareta Avelin ja puoliso vuodesta 1855 Ida Amanda Nykopp (k. 1903). 

Alopaeus-suvussa on ollut runsaasti pappeja ja tieteilijöitä. Carl Henrik Alopaeus pääsi ylioppilaaksi 1844 ja toimi vuodesta 1849 opettajana Porvoossa. Papiksi hänet vihittiin 1855. Alopaeus muistetaan innokkaasta toiminnastaan kuurojen hyväksi. Hän perusti Porvooseen yhdistyksen ajamaan kuulovammaisten asiaa, 1859–1860 hän matkusti Skandinaviassa ja Keski-Euroopassa perehtymässä kuulovammaisten opetukseen. Vuonna 1860 Alopaeus tuli Turkuun perustetun kuurojen opiston johtajaksi. Porvoon tuomirovastiksi Alopaeus nimitettiin 1881 ja Porvoon piispaksi 1885. Hän oli pappissäädyssä valtiopäivämies 1885, 1888 ja 1891.

Alopaeus julkaisi kirjat *Lukukirja sokioille* (1864), *Lyhykäinen ohje kuuromykkiä kotona kasvattamaan ja opettamaan* (ruotsiksi 1866, suomennettiin 1871) sekä *Neuvoja sokeitten lasten kotoiseen hoitoon* (1880). Alopaeus julkaisi myös uskonnollista kirjallisuutta, kuten teoksen *Den heliga läran* (1873) ja keskeneräiseksi jääneen kirjan *Guds rikes historia I-II* (1887–1890). 

## Lähteet
Petrus Brommius

**Petrus Brommius** (k. 1672 tai 1673) oli Viipurin piispa 1667–1672/73.

Brommius tuli ylioppilaaksi Uppsalassa 1630 ja opiskeltuaan Saksassa hänet nimitettiin Narvan kirkkoherraksi 1648 ja Narvan superindententiksi 1663.

Viipurin kaudelta Brommiuksen toimista ei ole paljon säilynyttä tietoa. Muutamasta piispantarkastuksesta (mm. Orimattilasta) on säilynyt asiakirjat. Piispa Brommius muistetaan riidastaan Hiitolan kirkkoherran viran täytössä.

Brommiuksen poika Lars aateloitiin 1698 nimellä Brommenstedt.
Virginie Razzano

**Virginie Razzano** (s. 12. toukokuuta 1983 Dijon) on ranskalainen tennispelaaja. Razzano on voittanut urallaan kaksi WTA-turnausta kaksinpelissä, molemmat vuonna 2007. Voitot tulivat Kantonissa ja Tokiossa. Razzanon paras rankingsijoitus on 16, jonka hän saavutti 14. syyskuuta 2009. Nelinpelissä Razzano on voittanut yhden WTA-turnauksen.

## Lähteet
*
Itä-Suomen aluehallintovirasto

**Itä-Suomen aluehallintovirasto** () oli yksi Suomen seitsemästä aluehallintovirastosta. Sen toimialueeseen kuuluivat Etelä-Savo, Pohjois-Karjala ja Pohjois-Savo. Päätoimipaikkana on Mikkeli sekä muut toimipaikat Kuopiossa ja Joensuussa.

Entisen läänijaon mukaan alue koostui entisen Mikkelin läänin (pois lukien Heinolan seutu), entisen Kuopion läänin ja entisen Pohjois-Karjalan läänin alueista.

Itä-Suomen aluehallintovirasto (AVI) aloitti toimintansa vuoden 2010 alussa korvaten vanhan Itä-Suomen läänin.

Aluehallintovirastojen toiminta päättyi vuoden 2026 alussa, jolloin uusi monialainen Lupa- ja valvontavirasto aloitti toimintansa.

## Kunnat
Itä-Suomen aluehallintoviraston toimialue oli jaettu 51 kuntaan, joista kaupunkeja oli 15. Suurimmat kunnat asukasluvun perusteella olivat ():
# Kuopio, 
# Joensuu, 
# Mikkeli, 
# Savonlinna, 
# Siilinjärvi, 
#Iisalmi, 
# Varkaus, 
# Pieksämäki, 
# Kontiolahti, 
# Lieksa, 

## Alueeseen kuuluvat maakunnat

Itä-Suomen aluehallintoviraston alueeseen kuuluivat seuraavat maakunnat:
* Pohjois-Karjala (Norra Karelen)
* Pohjois-Savo (Norra Savolax)
* Etelä-Savo (Södra Savolax)

## Yliopisto

Itä-Suomen alueella toimii Itä-Suomen yliopisto, joka syntyi vuoden 2010 alussa, kun Joensuun ja Kuopion yliopistot yhdistyivät. Yliopistossa on noin 15&nbsp;000 opiskelijaa. Kampukset yliopistolla ovat Joensuussa, Kuopiossa ja Savonlinnassa. Savonlinnan kampuksen tulevaisuus on tätä nykyä epävarma..

## Ylijohtajat
* 2010–2016: Elli Aaltonen
* 2017–2018: Sirkka Jakonen
* 2019–2023: Soile Lahti
* 2024–2025 Markku Tervahauta

## Lähteet

## Aiheesta muualla
* Itä-Suomen aluehallintoviraston kotisivut
Länsi- ja Sisä-Suomen aluehallintovirasto

**Länsi- ja Sisä-Suomen aluehallintovirasto** () oli yksi Suomen seitsemästä aluehallintovirastosta. Sen toimialueeseen kuuluivat Etelä-Pohjanmaa, Keski-Pohjanmaa, Pohjanmaa, Keski-Suomi ja Pirkanmaa. 

Viraston päätoimipaikkana oli Vaasa ja sillä oli toimipaikat Tampereella ja Jyväskylässä. Länsi- ja Sisä-Suomen aluehallintovirasto (AVI) aloitti toimintansa vuoden 2010 alussa.

Aluehallintovirastojen toiminta päättyi vuoden 2026 alussa, jolloin uusi monialainen Lupa- ja valvontavirasto aloitti toimintansa.  Lupa- ja valvontaviraston pääjohtajaksi siirtyi lakkautetun Länsi- ja Sisä-Suomen aluehallintoviraston ylijohtaja Marko Pukkinen.

## Ylijohtajat
* 2010–2016: Jorma Pitkämäki
* 2017–2025: Marko Pukkinen

## Lähteet
Pohjois-Suomen aluehallintovirasto

**Pohjois-Suomen aluehallintovirasto** () oli yksi Suomen seitsemästä aluehallintovirastosta. Sen toimialueeseen kuului nimestään poiketen vain Pohjois-Suomen eteläosa eli Kainuu ja Pohjois-Pohjanmaa. Päätoimipaikka ja myös ainoa toimipaikka oli Oulun Linnankadulla ja Albertinkadulla.

Pohjois-Suomen aluehallintovirasto (AVI) aloitti toimintansa vuoden 2010 alussa korvaten Oulun läänin.

Aluehallintovirastojen toiminta päättyi vuoden 2026 alussa, jolloin uusi monialainen Lupa- ja valvontavirasto aloitti toimintansa.

## Ylijohtajat
* 2010–2023: Terttu Savolainen
* 2023–2025: Maria Siurua

## Aiheesta muualla
* Pohjois-Suomen aluehallintoviraston kotisivut
Wolfenstein (pelisarja)

**Wolfenstein** on Muse Softwaren aloittama pelisarja, jonka ensimmäinen peli *[[Castle Wolfenstein]]* julkaistiin vuonna 1981. Id Softwaren kehittämä pelisarjan kolmas peli *[[Wolfenstein 3D]]* oli osana ensimmäisen persoonan ammuntapelien syntymisessä. Nykyisin pelisarjan pelien kehittäjä on MachineGames, jonka käsialaa ovat pelisarjan uusimmat julkaisut: vuonna 2014 julkaistu *[[Wolfenstein: The New Order]]* ja sen seuraajat.

Kaikissa peleissä taistellaan natsi-Saksaa vastaan toisen maailmansodan aikana, tosin vaihtoehtoisessa aikajanassa. *Wolfenstein: The New Order* sijoittuu samaan vaihtoehtoiseen historiaan vuoteen 1960, jossa natsit voittivat toisen maailmansodan.

## Pelit
**[[Castle Wolfenstein]]* (Muse Software, 1981)
**[[Beyond Castle Wolfenstein]]* (Muse Software, 1984)
**[[Wolfenstein 3D]]* (id Software, 1992)
**[[Spear of Destiny]]* (id Software,1992)
** *[[Mission 2: Return to Danger]]* (FormGen Corporation, 1994)
** *[[Mission 3: Ultimate Challenge]]* (FormGen Corporation, 1994)
**[[Return to Castle Wolfenstein]]* (Gray Matter Studios, 2001) 
**[[Wolfenstein: Enemy Territory]]* (Splash Damage, 2002)
**[[Wolfenstein RPG]]* (Fountainhead Entertainment ja id Mobile, 2008)
**[[Wolfenstein (vuoden 2009 videopeli)|Wolfenstein]]* (Raven Software, 2009)
**[[Wolfenstein: The New Order]]* (MachineGames, 2014)
**[[Wolfenstein: The Old Blood]]* (MachineGames, 2015)
**[[Wolfenstein II: The New Colossus]]* (MachineGames, 2017)
**[[Wolfenstein: Youngblood]]* (Machine Games, 2019)
**[[Wolfenstein: Cyberpilot]]*

## Lähteet

## Aiheesta muualla
* Pelisarja MobyGamesissä
Kalle Paananen

**Kaarlo ”Kalle” Paananen** (6. maaliskuuta 1910 – 1998) oli suomalainen pikaluistelija. Urallaan hän edusti Tampereen Pyrintöä.

Paananen sai pronssia Viipurin EM-kilpailuissa 1933. Helsingin MM-kilpailuissa 1934 hän joutui keskeyttämään. Paananen ei selviytynyt Helsingin vuoden 1935 EM-kilpailuissa mukaan päätösmatkalle 10&nbsp;000&nbsp;metrille.

## Lähteet
Lapin aluehallintovirasto

**Lapin aluehallintovirasto** (, ) oli yksi Suomen seitsemästä aluehallintovirastosta. Sen toimialueeseen kuului Lappi. Sen ainoa toimipaikka oli Rovaniemi.

Lapin aluehallintovirasto (AVI) aloitti toimintansa vuoden 2010 alussa korvaten Lapin lääninhallituksen.

Aluehallintovirastojen toiminta päättyi vuoden 2026 alussa, jolloin uusi monialainen Lupa- ja valvontavirasto aloitti toimintansa.

## Ylijohtajat
* 2010–2013: Timo E. Korva
* 2013– 2025: Kaisa Ainasoja

## Lähteet

## Aiheesta muualla
* Lapin aluehallintoviraston kotisivut
Ahvenanmaan valtionvirasto

**Ahvenanmaan valtionvirasto** () on Suomen valtionhallinnon viranomainen Ahvenanmaan maakunnassa. Virasto hoitaa sellaisia hallintotehtäviä, jotka Ahvenanmaan itsehallintolain mukaan kuuluvat valtion toimivaltaan. Päätoimipaikka (ja myös ainoa toimipaikka) on Maarianhamina. Ahvenanmaan valtionviraston päällikön virkanimikkeenä on maaherra, kuten entisessä läänilaitoksessa.

Ahvenanmaan valtionvirasto aloitti toimintansa vuonna 2010. Se vastasi manner-Suomessa vuosina 2010–2025 toimineita aluehallintovirastoja ja ELY-keskuksia.

## Lähteet

## Aiheesta muualla
* Ahvenanmaan valtionviraston kotisivut 
**Ahvenanmaan valtionvirasto
Juhani Kurikka

**Juhani (Johannes) Kurikka** (23. lokakuuta 1870 Tuutari, Inkeri – 7. toukokuuta 1930 Helsinki) oli inkeriläissyntyinen suomalainen agronomi, nuorsuomalaisen puolueen kansanedustaja ja näytelmäkirjailija.

Kurikan vanhemmat olivat tilanomistaja Aatami Tuomaanpoika Kurikka ja Anna Juhanintytär Pöyhönen. Kurikka pääsi ylioppilaaksi 1892 ja valmistui agronomiksi 1897 Mustialan maanviljelysopistosta. Hän toimi sitten opettajana Simananniemen, Soanlahden ja Pääskylahden maanviljelyskouluissa sekä Limingan ja Viipurin läänin Uudenkirkon kansanopistoissa vuosina 1897–1904. Kurikka oli Itä-Karjalan maanviljelysseuran sihteerinä ja konsulenttina Sortavalassa 1904–1920 ja hän viljeli myös omaa maatilaansa Sortavalan maalaiskunnassa 10 vuoden ajan. Viimeksi Kurikka oli asutushallituksen virkamiehenä 1920–1927. Viimeiset elinvuotensa hän oli sairauden invalidisoima.

Kurikka oli nuorsuomalaisten kansanedustajana 1908–1909 ja 1911–1914 edustaen Viipurin läänin itäistä vaalipiiriä. Hän oli myös Sortavalan kaupunginvaltuuston jäsenenä ja Maataloustuottajain Viipurin läänin piiriliiton puheenjohtajana. Kurikka kuului myös MTK:n valtuuskuntaan. Kurikka oli lisäksi mukana raittiusliikkeessä ja hän toimi useita vuosia *Inkeri*-lehden vastaavana toimittajana.

Juhani Kurikka oli naimisissa kolme kertaa: 1901–1920 Laura Lydia Uotilan (k. 1920) kanssa, 1922–1925 Alma Helena Koskisen (avioero 1925) kanssa ja vuodesta 1925 apteekkari Hanna (Johanna) Lappalaisen kanssa.

## Teoksia
* *Hevosten kasvatuksesta*. Lukemista joka kotiin n:o 3.   Limingan kansanopisto, Oulu 1900
* *Sian hoidosta*.  Lukemista joka kotiin n:o 5.   Limingan kansanopisto, Oulu 1900
* *Pohjois- ja Keski-Venäjän karjaolot sekä karjanviennin mahdollisuus Suomesta Venäjälle*, kirjoittajat J. Kurikka ja S. Hagman. Itä-Suomen karjanjalostusyhdistyksen julkaisuja 4.   Iisalmi 1908
* *Maahengen voima* : 1-näytöksinen kansannäytelmä. Näytelmäkirjasto n:o 158.   Kirja, Helsinki 1921

## Lähteet
* 
* 
* Arno Forsius : Hanna Lappalainen (1881—1966) — tutkija, apteekkari ja lahjoittaja (luettu 18.11.2009)
Chelo

**José Óscar Mejías Hernández** eli **Chelo** on puertoricolainen hip hop ja pop-laulaja, joka asuu Miami Beachillä, Floridassa. Chelon debyyttialbumi *360°* julkaistiin vuonna 2006.

## Diskografia

### Albumit
* 360° (2006)
*# Un Corazon (One Heart)
*# U Got Me
*# Can’t Let It Go
*# Slow Motion
*# Cha Cha
*# Voodoo
*# Fantasy
*# Just Maybe
*# Tus Ojos (Your Eyes)
*# We Comes 2 Party
*# Yummy
*# Touch 2nite
*# Cha Cha (Spanglish)

### Singlet
* Cha Cha (2006)
* Yummy (2006)
* Un corazon (2007)

## Aiheesta muualla
Chelo MySpacessa
Uyoku dantai

**Uyoku dantai** (, suom. "oikeistoryhmät") on japaninkielinen termi, jolla viitataan japanilaisiin kansallismielisiin ja äärioikeistolaisiin aktivisteihin, provokaattoreihin ja internet-trolleihin (ns. *netto-uyoku*), jotka ovat järjestäytyneet useisiin eri ryhmittymiin. Vuosina 1996 ja 2013 Japanin poliisi arvioi, että maassa oli yli 1 000 oikeistolaista ryhmää, joissa oli yhteensä noin 100 000 jäsentä.

Uyoku dantai-ryhmät tunnetaan propaganda-ajoneuvoistaan, joita kutsutaan nimellä gaisensha (). Ajoneuvot ovat yleensä mustia, khaki- tai oliivinpunaisia, ja ne on koristeltu näkyvästi ryhmän nimellä ja propagandaiskulauseilla sekä keisarillisella sinetillä, Japanin lipulla ja nousevan auringon lipulla.

Vaikka ryhmittymien poliittiset näkemykset eroavat toisistaan, ne jakavat kolme yhteistä filosofiaa: kokutain puolustaminen (kansakunnan perusluonteen säilyttäminen), vihamielisyys kommunismia ja marxilaisuutta kohtaan sekä vihamielisyys Japanin opettajien liittoa vastaan. Perinteisesti ne ovat suhtautuneet vihamielisesti myös Venäjään, Kiinaan ja Pohjois-Koreaan.

Useimmat, mutta eivät kaikki, pyrkivät kieltämään Japanin armeijan tekemät sotarikokset toisessa maailmansodassa. Ne eivät tunnusta Kaukoidän kansainvälisen sotatuomioistuimen tai muiden liittoutuneiden tuomioistuinten laillisuutta ja pitävät Yasukunin pyhäkköön kirjattuja sotarikollisia "Shōwan marttyyreina" (). Ne kannattavat historian oppikirjojen sensuuria ja historiallista denialismia.

## Suurimpia ryhmiä
Suurimpia Uyoku dantai -ryhmiä ovat muun muassa:

*Issuikai (一水会) vuonna 1972 perustettu, ns. uusoikeistopopulistinen ryhmä.
*Nihon Seinensha (日本青年社) noin 2000 jäsenellään yksi suurimmista ryhmistä.
*Taikōsha  (大行社) Tokiossa toimiva ryhmä, jossa on noin 700 jäsentä.

## Viitteet
Ch!pz

**Ch!pz** oli vuonna 2003 perustettu popmusiikkia soittanut alankomaalainen yhtye. Yhtyeen singleistä neljä on noussut Alankomaiden singlelistan ykkösiksi. Yhtyeen debyyttialbumi *[[The Adventures of Ch!pz]]* menestyi hyvin Keski-Euroopassa sijoittuen top 10:een Alankomaissa, Saksassa ja Itävallassa. Saksassa yhtyeen ensimmäinen single, "Ch!pz in Black", myi kultaa.

Ch!pz ilmoitti lopettamisestaan tammikuussa 2011. Yhtyeen albumeita myytiin yli kolme miljoonaa kappaletta.

## Jäsenet

* Rach-L (Rachel van den Hoogen, s. 27. marraskuuta 1983)
* C!lla (Cilla Niekoop, s. 11. joulukuuta 1985)
* Peter (Peter Rost, s. 19. huhtikuuta 1984)
* Kev!n (Kevin Hellenbrand, s. 14. helmikuuta 1985)

## Diskografia
### Albumit

* *The Adventures of Ch!pz* (2004)
* *The World of Ch!pz* (2005)
* *Past: Present: Future (Part 1)* (2006)
* *Past: Present: Future (Part 2)* (2006)
* *The H!tz Collection* (2007)
* *CDX (Chipz Dance Xper!enz)* (2008)

### Singlet

* *Ch!pz in Black (Who You Gonna Call)* (2003)
* *Cowboy (2003)*
* *Captain Hook* (2004)
* *One, Two, Three!* (2005)
* *Carnival* (2005)
* *[[1001 Arabian Nights]]* (2006)
* *Gangstertown* (2006)
* *Waikiki Beach* (2006)
* *One Day When I Grow Up* (2006)
* *Christmas Time Is Here* (2006)
* *Studio 54* (2007)

## Lähteet

## Aiheesta muualla
*Ch!pzin viralliset kotisivut
Theatre of Death

**Theatre of Death** on Alice Cooperin vuonna 2009 *[[Along Came a Spider (albumi)|Along Came a Spider]]* -levyn myötä käynnistynyt maailmankiertue. Kiertue on enemmänkin suuri rock-show, kuin konsertti. Showssa esiintyy yhtyeen jäsenien lisäksi myös monia muita näyttelijöitä, esimerkiksi Alice Cooperin tytär näyttelee showssa Cooperin päävihollista tohtoria. Show on saavuttanut suurta menestystä maailmalla, ja se on saanut kriitikoilta hyvät arvostelut. Shown piti saapua Suomeen Tampereelle 11. joulukuuta 2009, mutta esitys peruutettiin, joten Cooper esiintyi Espoossa 11. joulukuuta  ja Oulussa 12. joulukuuta.
Kannala

**Kannala** on muinaisjäännöskohde samannimisellä maatilalla Ylitornion Kainuunkylässä (). Maatilan pihapiirissä on Oulun yliopiston Historian laitoksen vuonna 1975 tehtyjen tutkimusten perusteella löydetty jälkiä rautakauden lopulle ja keskiajalle ajoittuvasta asutuksesta. Pihapiiristä on löydetty muun muassa kellarikuoppia ja rakennusjäänteitä.

## Lähteet
David Lund

**David Lund** (13. maaliskuuta 1657 Halikko – 12. lokakuuta 1729 Växjö) oli Viipurin piispa 1705 alkaen.

## Elämäkerta

Kirjoitettuaan ylioppilaaksi Turussa 1673 ja Uppsalan yliopistossa 1678 sekä Wittenbergin yliopistossa 1682 Lund opiskeli Jenassa sekä Hollannissa 1683–1685. Suomeen palattuaan hän toimi Turun akatemian runousopin professorina 1688, kreikan ja heprean kielten professorina 1691 ja teologian professorina 1697. Papiksi Lund vihittiin 1691.

Runousopin professorinvirkaan astuessaan Lund piti 1691 johdantopuheen, joka ilmestyi myös painettuna. *Literarum humaniorum seriis cultoribus et admiratoribus sinceris* (Humanistisen kirjallisuuden vakaville ystäville ja aidoille ihailijoille) esitti, ettei ihminen ole luonnostaan täydellinen, mutta runouden ansiosta ihmissuku tuli tietoiseksi omasta tilastaan ja alkoi inhota eläinten kaltaista harhailua, liittyi yhteen ja perusti kaupunkeja. Lisäksi hän jatkoi, että ”runoilijat ovat olleet ensimmäisiä, varhaisimpia ja parhaimpia kaikkien hyveiden, kaikkien taitojen ja tieteiden ja kaiken oppineisuuden opettajia.”

Toimittuaan mm. Paimion ja Turun ruotsalaisen seurakunnan kirkkoherrana Lund nimitettiin Viipurin piispaksi 1705.

Lund kuului niihin jumaluusoppineisiin, jotka ottivat tehtäväkseen kehittää puhdasoppista luterilaisuutta siihen suuntaan, että kristilliset sisällys- ja siveellisyysvaatimukset tulisivat entistä paremmin toteutetuiksi. Näitä tavoitteitaan saavuttaakseen Lund kiersi ahkerasti hiippakuntaansa ja julkaisi useita paimenkirjeitä.

Lundin uran Viipurissa katkaisi venäläisten hyökkäys Suomeen. Ruotsiin paennut piispa nimitettiin 1712 Växjön piispaksi.

Lundin vanhemmat olivat Perniön Latokartanon vuokraaja, rykmentinkirjuri Johan Jakobsson Lund († 1702) ja Margareta Davidsdotter Gyllenbögel. David Lundin lapset aateloitiin 1719 nimellä Ehrenlund.

## Lähteet
Maite Carranza

**Maite Carranza** (s. 1958 Barcelona) on espanjalainen antropologi ja kirjailija. Hän on työskennellyt myös opettajana.

Carranza on ollut kirjailija ja käsikirjoittaja vuodesta 1992 lähtien. Hän on kirjoittanut yli neljäkymmentä lasten- ja nuortenkirjaa, joita on käännetty usealle eri kielelle ja jotka ovat saaneet useita palkintoja, muun muassa EDEBA-lastenkirjallisuuspalkinnon sekä kriitikoiden Serra d’Or -palkinnon. Carranza on kirjoittanut myös televisio- ja elokuvakäsikirjoituksia. Hänet tunnetaan Suomessa Noitien taistelu -trilogiastaan (*La guerra de las bruja*), johon kuuluvat kirjat *[[Susiemon klaani]]*, *Jään valtakunta* ja *Odin kirous*. Carranza asuu Barcelonassa ja hänellä on kolme lasta.

## Lähteet

## Aiheesta muualla
*
Sosiaalisen median optimointi

__NOTOC__
**Sosiaalisen median optimointi** () tarkoittaa verkkosivujen optimointia sosiaalisen median avulla, eli tapoja, joilla voidaan houkutella kävijöitä verkkosivustolle sosiaalisen median kautta. Näin määriteltynä SMO on vain osa koko sosiaalisen median hyödyntämistä markkinoinnissa, millä tarkoitetaan tuotteiden ja palveluiden markkinointia yleisesti sosiaalisen median palveluissa. Näin SMO on verkkosivujen optimoinniksi nimitetyn kävijöiden sivustolle houkuttelun yksi muoto. Toinen muoto on hakukoneoptimointi (SEO = Search Engine Optimization).

Sosiaalisen median optimoinnin tapoja ovat:

# Sosiaalisen median toimintojen lisääminen verkkosivuston varsinaiseen sisältöön (sisäinen sosiaalinen media). Näitä toimintoja voivat olla esimerkiksi RSS-syöte, sivustolla näkyvät statuspäivitykset sekä napit, joilla sisältöä voi jakaa. Lisäksi sivustolle voidaan lisätä kolmannen osapuolen toiminnallisuuksia kuten kuvienjakopalvelun sisältöä tai videopalveluiden sisältöä.
# Toimenpiteet, jotka eivät liity verkkosivuston varsinaiseen sisältöön (ulkoinen sosiaalinen media). Tällaisia toimintoja voivat olla esimerkiksi blogi, toisten blogien kommentointi, keskusteluryhmiin osallistuminen ja statuspäivitysten tekeminen yhteisöllisten palveluiden profiileihin.

Sosiaalisen median avulla optimointi liittyy käsitteeseen Hakusanamainonta, mutta eroaa siitä kuitenkin selvästi. Ensisijaisesti SMO:n tarkoitus on kerätä kävijöitä verkkosivuille muista lähteistä kuin hakukoneista, vaikka onnistuneen SMO-työn tuloksena saadaan myös parempi asema hakutuloksissa.

Sosiaalisen median avulla optimointi on tekniikkana monelta osin liitoksissa viraalimarkkinointiin, tosin SMO:ssa sana ei niinkään leviä ystävien ja perheen välityksellä vaan internetyhteisöjen avulla. Keinoina voi olla esim. jaetut kirjanmerkit, videoiden jakaminen tai kuvien jakaminen. Samalla tavalla blogit voivat jakaa sisältöään tarjoamalla RSS-syötteen blogiverkoston ja blogiin erikoistuneiden hakukoneiden käytettäväksi.

SMO:ta voidaan pitää tärkeänä osana maineenhallintaa verkossa (ORM = online reputation management) tai maineenhallintaa hakukoneissa (SERM = search engine reputation management).

Sosiaalisen median avulla optimointi ei rajoitu pelkästään markkinointiin ja brändin rakentamiseen. Yritykset ovat yhä enemmän kiinnostuneita läsnäolosta sosiaalisessa mediassa osana osallistamisstrategiaansa. Osallistaminen voi käsittää mm. tuotteen / palvelun kehitystyötä, rekrytointia, työntekijöiden sitouttamista, asiakaspalvelua jne.

## Alkuperä
Hakukoneasiantuntija Danny Sullivan on sitä mieltä, että SMO-termiä käytti ensimmäisenä Rohit Bhargava.

Bhargavan alkuperäiset SMO-säännöt:

# Lisää mahdollisuuksia sivustollesi johtavien linkkien tekemiseen ()
# Tee merkkaamisesta () ja kirjanmerkkien tekemisestä () helppoa
# Palkitse sisään tulevat linkit
# Auta sisältöäsi leviämään
# Rohkaise yhdistelmien () tekemiseen
# Liity yhteisöihin

## Katso myös
* Hakukoneoptimointi
* Hakusanamainonta

## Lähteet

## Aiheesta muualla
*Sanna Veijanen: Sosiaalisen median optimointi kotisivuille
HMS Valentine (L69)

**HMS Valentine** (viirinumero L69) oli Britannian kuninkaallisen laivaston Amiraliteetin V-luokan laivueenjohtaja, joka palveli kummassakin maailmansodassa.

## Valmistus

Alus tilattiin heinäkuussa 1916 osana vuosien 1916-1917 laivasto-ohjelman yhdeksättä tilausta nimellä *HMS Bruce* Cammell Lairdin telakalta Birkenheadistä, missä köli laskettiin 7. elokuuta. Alus laskettiin vesille 24. maaliskuuta 1917 ja valmistui pari kuukautta myöhemmin 27. kesäkuuta, jolloin sen tilaukseen perustuneet valmistuskustannukset olivat 218&nbsp;300 puntaa. Alus oli varustettu nopeaksi miinalaivaksi.

## Palvelus
Palvelukseen otettaessa alus liitettiin Suuren laivaston 13. hävittäjälaivueeseen laivueenjohtajaksi. Se oli ensimmäisen maailmansodan lopun kotivesillä. Aluksen torpedoputket vaihdettiin 1920 kahteen kolmiputkiseen sarjaan. Alus siirrettiin sodan päätyttyä Rosythin reserviin ja se oli huollettavana 1927. Aluksen ilmatorjunta-aseistusta täydennettiin hieman ennen toista maailmansotaa kahdella kaksiputkisella nelituumaisella ja kahdella nelipiippuisella konekiväärillä. Alukselle asennettiin myös tulenjohtojärjestelmä ilma-ammunnan tueksi.
 
Syyskuussa 1939 alus siirrettiin muutettavaksi ilmatorjuntasaattajaksi (WAIR) Devonportin telakalle, mistä se palasi palvelukseen huhtikuussa 1940 Noren osastoon saattueita suojaamaan. Alus siirrettiin toukokuussa Doverin osastoon, jonka mukana se suojasi Hollannin rannikon evakuointeja. Saksan ilmavoimien syöksypommittajat osuivat 15. toukokuuta alukseen aiheuttaen suurta tuhoa. Se jouduttiin ajamaan rantaan uppoamisen estämiseksi (), jonka jälkeen miehistö hylkäsi aluksensa.

Alus otettiin 20. toukokuuta hinaukseen ja se siirrettiin Merseyhin. Alus makasi Liverpoolissa odottaen tutkimusta sekä telakalle siirtoa. Elokuussa todettiin aluksen olevan korjauskelvoton, jolloin korjaukset keskeytettiin. Alus sijoitettiin poistolistalle toisen maailmansodan päätyttyä. Se myytiin 1953 BISCOlle romutettavaksi.

## Lähteet
*
*
*
*
*
*

### Viitteet
Lotos-S

**Lotos-S** on Venäjän puolustusministeriön elektronisen tiedustelun satelliitti. Ensimmäinen sarjan satelliitti laukaistiin Plesetskin kosmodromilta 20. marraskuuta 2009 aurinkosynkrooniselle kiertoradalle Sojuz-U-kantoraketilla. Satelliitti kantoi myös tunnusta Kosmos 2455. 

Lotos-S (GRAU-tunnus 14F138) on osa Liana-järjestelmää. Lotos-S korvasi Tselina-2-satelliitit ja Pion-NKS korvasi Venäjän laivaston US-PM-satelliitit. Lotos-S-satelliitin runko on Jantar-tyyppinen ja sen rakensi TsSKB Progress. Hyötykuorman on suunnitellut ja rakentanut KB Arsenal.

## Lähteet
* Gunter's Space Page: Lotos-S
Arvo A. Pylkkänen

**Arvo Armas Pylkkänen** (18. maaliskuuta 1898 Viipuri – 15. joulukuuta 1960 Helsinki) oli suomalainen kustantaja ja kirjailija.

## Teoksia
* *Silkkikuikkaperhe* : avioliitto- ja yhteiskuntaromaani, kuvittanut Aarne Nopsanen.   Kivi kustannus, Helsinki 1933
* *Iloa ja aatetta : kisälli- ym. lauluja kansan demokraattien kokoontumistilaisuuksiin*.     Entisten sotilaiden Järvenpään toverikunta r.y. Punakaartilaisjaosto.  Järvenpää, Helsinki 1945 (nimimerkillä *Armas Järkäle*)

## Käännöksiä
* *Joen tuolla puolen ... : Neuvostoliiton kirjallistaiteellisesta julkaisusta "Kansojen ystävyys"*, suomentaneet Eugen Lubimow ja Arvo A. Pylkkänen.   Suomi-Neuvostoliitto-seura, Helsinki 1945
* *Kansojen ystävyys*, suomentaneet Eugen Lubimow ja Arvo A. Pylkkänen.  Suomi-Neuvostoliitto-seura, Helsinki 1946   

## Lähteet
* 

## Aiheesta muualla
* Urho Kekkonen : Miksi kirjoitin "Demokratian itsepuolustuksen"? - kertoo muun muassa siitä kuinka Urho Kekkonen kirjoitti Lapuan liikkeen sisäpiirin tuttavuuteen päässeen Arvo A. Pylkkäsen pyynnöstä puheen Vihtori Kosolalle.
Kentarō Haneda

**Kentarō Haneda** (; 12. tammikuuta 1949 – 2. kesäkuuta 2007) oli japanilainen pianisti ja säveltäjä. Hän syntyi Tokiossa, valmistui Toho Gakuenin musiikkikoulusta ja oli vierailevana professorina Tokion musiikkikorkeakoulussa. Hän tuli tunnetuksi anime- ja pelimusiikistaan, muun muassa *[[Wizardry]]n* musiikista. 

Haneda oli vuonna 1981 ehdolla Japanin akatemian palkinnon saajaksi. Hän kuoli maksasyöpään.

## Lähteet

## Aiheesta muualla
*
KB Arsenal

**Arsenalin suunnittelutoimisto** eli **KB Arsenal** on venäläinen ase- ja avaruusteknologiayhtiö. Se suunnittelee ja valmistaa satelliitteja, laivojen tykkejä ja siviililaitteita. Yhtiö on perustettu vuonna 1771 tykkitehtaaksi. Se sijaitsee Pietarissa. Englanniksi käännettynä sen koko nimi on Arsenal Design Bureau named after Mikhail Vasilyevich Frunze Federal State Unitary Enterprise.  

Sen nimi oli vuodesta 1960 vuoteen 1980 TsBK-7, jolloin se suunnitteli mannertenvälisiä ydinohjuksia. Vuonna 1980 se muunnettiin satelliittitehtaaksi. Se on kehittänyt yli 80 Kosmos-nimeä kantavaa satelliittia mukaan lukien Neuvostoliiton ensimmäisen ydinenergiaa käyttävä satelliitti, KOSMOS-1818. 

## Lähteet

## Aiheesta muualla
* Company website
Sunnuntaikirjain

**Sunnuntaikirjain** on kuhunkin vuoteen liittyvä kirjain A, B, C, D, E, F tai G tai karkausvuosina kahden kirjaimen yhdistelmä, joka osoittaa, mitkä päivät kyseisenä vuonna sattuvat sunnuntaiksi.

Sunnuntaikirjainta käytettäessä vuoden jokaiseen päivään liitetään jokin kirjaimista A&ndash;G siten, että sama kirjain toistuu joka seitsemäs päivä. Esimerkiksi tammikuun 1. päivää vastaa kirjain A, tammikuun 2. päivää B ja niin edelleen, kunnes tammikuun 8. päivää vastaava kirjain on jälleen A. Tästä poiketen liittyy kuitenkin karkausvuosina helmi-maaliskuun vaihteessa kahteen peräkkäiseen päivään sama kirjain, samoin vuoden vaihtuessa sekä päättyvän vuoden viimeiseen että uuden vuoden ensimmäiseen päivään liittyy kirjain A. Näitä kirjaimia on käytetty viikonpäivien lyhenteiden sijasta yleisesti vanhoissa kalentereissa ja myös esimerkiksi riimusauvoissa.

Karkausvuosia lukuun ottamatta samana vuonna kaikki päivät, johon liittyy sama kirjain, sattuvat samaksi viikonpäiväksi, mutta eri vuosina samat kirjaimet vastaavat eri viikonpäivää.  Sunnuntaikirjain on se kirjain, jota vastaavat päivät ovat sunnuntaina.  Esimerkiksi vuoden 2021 sunnuntaikirjain on tammikuun 3. päivää vastaava C, koska vuoden 2021 ensimmäinen sunnuntai on 3. tammikuuta. Karkausvuosien sunnuntaikirjainta vastaa kahden kirjaimen yhdistelmä, joista ensimmäinen koskee tammi- ja helmikuuta, jälkimmäinen vuoden muita kuukausia.

Sunnuntaikirjain on näin ollen:

* A tavallisina vuosina, joiden ensimmäinen päivä on sunnuntai 
* B tavallisina vuosina, joiden ensimmäinen päivä on lauantai 
* C tavallisina vuosina, joiden ensimmäinen päivä on perjantai
* D tavallisina vuosina, joiden ensimmäinen päivä on torstai
* E tavallisina vuosina, joiden ensimmäinen päivä on keskiviikko
* F tavallisina vuosina, joiden ensimmäinen päivä on tiistai
* G tavallisina vuosina, joiden ensimmäinen päivä on maanantai
* AG karkausvuosina, joiden ensimmäinen päivä on sunnuntai
* BA karkausvuosina, joiden ensimmäinen päivä on lauantai
* CB karkausvuosina, joiden ensimmäinen päivä on perjantai
* DC karkausvuosina, joiden ensimmäinen päivä on torstai
* ED karkausvuosina, joiden ensimmäinen päivä on keskiviikko
* FE karkausvuosina, joiden ensimmäinen päivä on tiistai
* GF karkausvuosina, joiden ensimmäinen päivä on maanantai

## Taulukot

Seuraava taulukko osoittaa vuosien 1600–2399 sunnuntaikirjaimet gregoriaanisen ajanlaskun mukaan. Sunnuntaikirjaimet toistuvat 400 vuoden välein samoina, koska karkausvuodet toistuvat samassa järjestyksessä 400 vuoden välein ja 400 vuoteen sisältyy seitsemällä jaollinen määrä vuorokausia (400·365 + 97 = 146&nbsp;097 vrk = tasan 20&nbsp;871 viikkoa). Tämän vuoksi taulukkoa voidaan käyttää mainitun aikavälin ulkopuolellakin oleville vuosille. 

Vuoden kutakin päivää vastaavat kirjaimet ovat seuraavat:

## Katso myös

* Ikuinen kalenteri
* Zellerin sääntö

## Lähteet
T. J. Korpela

**Toivo Jalmari Korpela** (9. lokakuuta 1888 Jalasjärvi  – 15. helmikuuta 1960 Vaasa) oli suomalainen toimittaja ja kirjailija.

Korpela kävi Vaasan suomalaista lyseota ja suoritti yksityisen kauppakoulukurssin Helsingissä. Hän oli 1911–1916 työssä Pohjalainen-lehdessä ja sen jälkeen kolmen vuoden ajan eri uutistoimistojen, Suomen Tietotoimiston ja Itä-Suomen uutistoimiston palveluksessa. Vuosina 1924–1933 Korpela oli Vaasa-lehden kaupunkiosaston toimittajana. Tämän jälkeen hän oli vapaana toimittajana kirjoittaen useisiin kotimaisiin ja ulkomaisiin lehtiin.

Korpela teki 1924 matkan Etelä-Amerikkaan Argentiinaan ja Brasiliaan. Hän julkaisi seikkailukertomuksia (*Big Peten toimisto*, *Auringon mailla*) ja laati historiallisen tutkimuksen *Vaasan ammattikunnat 1690–1869*. Korpela toimi myös suomentajana.

## Teoksia
* *Auringon mailla : seikkailuja Tanganjikan rautateillä ja Kongojoella*.   Gummerus 1922
* *Big Peten toimisto* : seikkailukertomuksia.   Gummerus 1922
* *Vaasalaiset ammattikunnat 1690-1869 : Vaasan tehdas- ja käsityöyhdistys 1869-1929*.    Vaasan Käsityö- ja Tehdasyhdistys, Vaasa 1929
* *Suomen Pacific-rautatie : Vaasa-Härmä-Lappajärvi-Kuopio-Joensuu-Ilomantsi : Keski-Suomen poikkiradan edullisin kulkusuunta Pohjanlahden rannikolta Karjalaan : esitettynä asianomaisten ammattimiesten lausuntojen perusteella*.     Vaasan-Härmän-Lappajärven rautatiekomitea, Vaasa 1930
* *Mitä juot - miten juot? : neuvoja viini- ja väkijuoma-asioissa*.   Vaasan tuontikeskus, Vaasa 1932  (nimimerkillä *Bakkus*)

## Lähteet
*
Joni Karjalainen

**Joni Karjalainen** (s. 13. huhtikuuta 1991 Helsinki) on suomalainen jääkiekkoilija, pelipaikaltaan laitahyökkääjä. Hän on edustanut SM-liigajoukkuetta Tapparaa 36 sarjaottelussa. Karjalaisen vahvuudet ovat nopeudessa, hyökkäyspelissä ja laukauksessa.

## Ura
### Seuraura
Karjalainen on HJK:n kasvatti. Hän siirtyi juniorina HIFK:hon, jonka C-nuorissa hän pelasi kaudella 2005–2006. Kaudella 2006–2007 Karjalainen nousi HIFK:n B-nuoriin, joissa hän oli tehoilla 13+27=40 joukkueen toiseksi paras pistemies. Pduotuspeleissä hän edusti C-nuoria, joissa hän voitti Suomen-mestaruuden. Kauden 2007–2008 Karjalainen pelasi suurimmaksi osaksi A-nuorissa. Kaudella 2008–2009 hän oli tehoilla 14+24=38 HIFK:n A-nuorten paras pistemies. Pudotuspeleissä Karjalainen edusti B-nuoria, joissa hän voitti SM-hopeaa.

Kesäkuussa 2009 Karjalainen siirtyi Tapparaan kolmivuotisella liigasopimuksella. Hän ei kuitenkaan noussut kaudella 2009–2010 Tapparan edustusjoukkueeseen, vaan oli A-nuorten paras pistemies tehoilla 10+21=31. Marraskuussa Karjalainen sai kokemusta miesten peleistä, kun hän teki jouluun asti ulottuvan sopimuksen Mestiksen Hokin kanssa. Hän pelasi seurassa kuusi ottelua, joissa syntyi kolme maalia.

Kaudella 2010–2011 Karjalainen nousi Tapparan SM-liigarinkiin. Hänet lainattiin kuitenkin kauden alussa Mestiksen LeKiin, jossa hän teki 13 ottelussa tehot 3+8=11. Hän pelasi myös yhdeksän Mestis-ottelua verran alle 20-vuotiaiden maajoukkueessa. Hän debytoi SM-liigassa 4. marraskuuta 2010 vieraissa entistä seuraansa HIFK:ta vastaan ja sai ottelussa jääaikaa 13.57 minuuttia. Kolmannessa liigaottelussaan 16. marraskuuta vieraissa Kärpät hän saavutti ensimmäiset liigapisteensä, kun hän syötti aluksi Joonas Koskisen maalin ja viimeisteli itse uransa ensimmäisen SM-liigamaalin. Karjalainen pelasi debyyttikaudellaan liigassa 35 ottelua, joissa syntyivät tehot 4+2=6. A-nuorissa hän pelasi viisi ottelua.

Karjalainen jatkoi Tapparan ringissä kauteen 2011–2012, jolloin hän pelasi yhden ottelun. Hänet lainattiin lokakuussa 2011 loppukaudeksi Hokkiin, jossa hän pelasi kuitenkin vain seitsemän ottelua ennen sopimuksen purkamista. Hän siirtyi tämän jälkeen loppukaudeksi Kiekko-Vantaaseen.

### Maajoukkueura

Karjalainen pelasi alle 18-vuotiaiden MM-kilpailuissa vuonna 2009 ja voitti pronssia. Hän teki kisoissa tehot 2+2=4.

Karjalainen on pelannut 52 poikien ja 10 nuorten maaottelua.

## Tilastot

## Lähteet
* 
* 
### Viitteet
Polyyppi (lääketiede)

**Polyyppi** on limakalvolta nouseva epänormaali muodostuma, joka voi esiintyä esimerkiksi paksusuolessa, nenässä, mahalaukussa tai virtsarakossa. Polyyppejä esiintyy myös kohtuontelossa ja kohdunkaulan kanavassa, ja eniten näitä on vaihdevuosi-ikäisillä naisilla.

Polyyppien aiheuttamat oireet riippuvat niiden sijainnista. Suolessa esiintyvä polyyppi on tavallisesti oireeton. Adenomatoottisen polyypin muodostuminen paksusuoleen voi kuitenkin edeltää suolisyövän kehittymistä, ja siellä havaittu polyyppi tulisi siksi poistaa. Kuitenkaan läheskään kaikista adenoomista ei tule pahanlaatuisia. Nenässä pieni polyyppi voi olla oireeton, kun taas suuri voi täysin tukkia sieraimen. Nenän polyyppien mahdollisia oireita ovat muiden muassa nenän tukkoisuus ja heikentynyt hajuaisti.

Joskus polyyppien taustalla on potilaalla jo oleva sairaus, kuten familiaalinen adenomatoottinen polypoosi, Peutz–Jeghersin oireyhtymä tai juveniili polypoosi.

## Lähteet
Polyyppi

**Polyyppi** voi viitata seuraaviin:

* Polyyppi, polttiaiseläimen yleensä pohjaan kiinnittynyt elämänvaihe
* Polyyppieläimet eli hydropolyypit, yksi polttiaiseläinten luokista
* Polyyppi (lääketieteessä), limakalvolta nouseva epänormaali muodostuma.
Optimi

**Optimi** tarkoittaa parasta tai edullisinta tilaa tai määrää tai ihanneolosuhteita. Erikoistapauksia tästä ovat muun muassa:

* optimi (matematiikassa), matemaattisessa optimoinnissa optimointitehtävän ratkaisu
* optimi (biologiassa), eliölle parhaiten sopivat olosuhteet

## Katso myös
* Optimointi

## Lähteet
Mantere (Vesilahti)

**Mantere** on kylä Vesilahden itäosassa Lempäälän vastaisella rajalla. Mantereen kylä luetaan nykyisin usein osaksi suurempaa Koskenkylän kylää. Mantereen kylä rajoittuu idässä Hulausjärveen, etelässä Manterejärveen ja kylän pohjoispuolella on Pyhäjärvi, josta kylän erottaa kapea Lempäälään kuuluva maakaistale. Naapurikylänä etelässä on Mustonen. Seututie 301 Lempäälästä Vesilahteen ja edelleen Sastamalaan kulkee aivan kylän pohjoisrajan tuntumassa Lempäälän puolella. Mantereen läpi kulkee maantie 2984, joka johtaa seututielle 301 ja Koskenkylään yhdystielle 2985. Kylän tärkeimmät elinkeinot ovat edelleen maa- ja karjatalous.

Mantereen kylän kansakoulu aloitti toimintansa vuonna 1939, ja se lakkautettiin vuonna 1963. Mantereeseen usein luettavassa Hakkilan kylässä oli toiminut alakansakoulu jo vuosina 1921–1939. Varhaisin koulu Mantereessa on toiminut vuosina 1842–47.

## Historia
Mantere on yksi Vesilahden vanhimmista kylistä. Ensimmäiset kirjalliset maininnat kylästä on 1400-luvulta. Keskiajalla kylässä oli kuusi taloa. Mantereen kylän välittömässä läheisyydessä sijaitsee Hakkilan eli Hakinmäen kylä, jonka ainoasta talosta Hakkilasta tuli ratsutila vuonna 1611 ja jolla oli Vesilahden ensimmäiset talonpoikaistorpat vuonna 1740.

Tieyhteys Lempäälän suuntaan saatiin vuonna 1893, kun Näppilän silta Pyhäjärven ylitse valmistui. Kylän talot sijaitsivat vielä 1800-luvun alussa Mantereenjärven lähistöllä muodostaen niin sanotun rivikylän. Monet talot olivat kuitenkin 1800-luvun puoliväliin mennessä siirtyneet etäämmälle toisistaan. Vuoden 1918 sisällissodassa lähes kaikki Mantereen talot paloivat, ja jälleenrakentamisen myötä kylän asutus hajaantui entisestään.

## Lähteet
Niklas Sundström

**Lars Niklas Sundström** (s. 6. kesäkuuta 1975 Örnsköldsvik, Ruotsi) on ruotsalainen jääkiekkoilija ja maailmanmestari. Hän on keskushyökkääjä ja pelaa Elitserien-joukkue MODOssa. Sundström on pelannut kymmenen kautta NHL:ssä, joissa 750 ottelussa on syntynyt tehot 117+232=349. Jäähyminuutteja hän on kerännyt 256.
## Seuraura
Sundström on MODOn oma kasvatti, joka debytoi Elitserienissä kaudella 1991–92 jo 16-vuotiaana. Hän voitti kaudella 1993-94 Elitserienin hopeaa.  New York Rangers varasi Sundströmin ensimmäisellä kierroksella numerolla 8. Sundström siirtyi NHL:ään ja Rangersiin kaudeksi 1995–96. Hänen yhden kauden piste-ennätyksensä NHL:ssä on seuraavalta kaudelta 1996–97 hänen tehdessään 82 ottelussa tehot 24+28=52.

Neljän Rangers kauden jälkeen Sundström kaupattiin kesäkuussa 1999 maalivahti Dan Cloutierin sekä vuoden  ensimmäisen ja kolmannen kierroksen varausvuoron kanssa Tampa Bay Lightningiin. Sundström ei kuitenkin ehtinyt pelata Lightningissa, vaan hänet kaupattiin saman vuoden elokuussa vuoden 2000 kolmannen kierroksen varausvuoron kanssa San Jose Sharksiin. Vaihdossa Lightning sai Shawn Burrin, Steve Guollan, Bill Houlderin ja Andrei Zjuzinin. Kesken kauden 2002–03 tammikuussa 2003 Sundström kaupattiin Sharksista Montreal Canadiensiin vuoden  kolmannen kierroksen varausvuoron kanssa vaihdossa maalivahti Jeff Hackettiin. Työsulkukaudella 2004–05 Sundström pelasi italialaisessa HC Milano Vipersissä, jossa voitti Serie A:n mestaruuden.

Sundström palasi nykyiseen- ja kasvattajaseuraansa MODOon kaudeksi 2006–07 ja on siitä lähtien ollut myös joukkueen varakapteeni. Keväällä 2007 hän voitti Elitserienin mestaruuden.
## Maajoukkueura
Sundström on pelannut kahdet olympialaiset ja MM-kilpailut sekä jääkiekon maailmancupissa vuonna 1996. Hän voitti maailmanmestaruuden vuonna 1998 ja vuonna 1999 tuli pronssia. Sundström on esiintynyt myös alle 20-vuotiaiden MM-kilpailuissa kolmesti, joista on voittanut kaksi hopeaa (1993, 1994) sekä yhden pronssin (1995). Vuonna 1994 hän voitti myös kisojen piste- ja maalipörssin, valittiin parhaaksi hyökkääjäksi ja tähdistökentälliseen.

Sundström pelasi myös vuosina 1992 ja 1993 alle 18-vuotiaiden EM-kilpailuissa. Vuonna 1993 hän voitti kultaa, kisojen pistepörssin sekä valittiin tähdistökentälliseen. Vuonna 1992 hän voitti EM-hopeaa.
## Tilastoja

## Lähteet
*
*Niklas Sundström NHL.comissa
NBA:n kesäliiga

**NBA:n kesäliiga** on kesäisin pelattava kesäliiga NBA-joukkueiden kesken. Kesäliigassa joukkueet peluuttavat NBA:han varattuja pelaajia tai sarjassa jo muutaman vuoden pelanneita pelaajia. Sarja on järjestetty aina Las Vegasissa.

## Historia
Kesäliigaan alettiin pelata vuonna 2004 nimellä Las Vegas Summer League. Tällöin mukana olivat Boston Celtics, Cleveland Cavaliers, Denver Nuggets, Orlando Magic, Phoenix Suns ja Washington Wizards. Joukkueet pelasivat ensimmäisellä kaudella kolmetoista peliä Nevadan yliopistolla Las Vegasissa. Vuosien mittaan lisää joukkueita liittyi kesäliigaan ja vuonna 2007 turnaksen nimeen liitettiin sana NBA.

## Säännöt
Kesäliigan säännöt eroavat jonkun verran NBA:n säännöistä. Suurimmat eroavaisuudet ovat muun muassa peliajassa sekä virheiden määrässä. Peliaikana on neljä kymmenen minuutin erää, jonka jälkeen voi olla kahden minuutin jatkoaika. Jokainen pelaaja saa ottaa maksimissaan kymmenen virhettä, jonka jälkeen joutuu ulos kentältä.

## Lähteet

## Aiheesta muualla
*NBA 2009 Summerleague
Paula Talaskivi

**Paula Alice Talaskivi** (o.s. *Lauris*; 11. toukokuuta 1914 Turku – 9. huhtikuuta 1990 Helsinki) oli suomalainen toimittaja ja elokuvakriitikko. Hän toimi elokuvakriitikkona ''Helsingin Sanomissa'', jonka toimituksessa hänestä käytettiin lempinimeä Pimpula. Paula Talaskivi ideoi Jussi-palkinnon ja hänet palkittiin sillä elämäntyöstään vuonna 1979.

Talaskiven vanhemmat olivat räätälimestari John Lauris ja Alma Vehmais, sekä kasvatusvanhemmat työmies Hannes Tervo ja Hilja Tervo. Hän pääsi ylioppilaaksi vuonna 1934 ja suoritti yliopisto-opintoja estetiikassa ja sosiologiassa. Opintojen ohella hän avusti *[[Kansan Lehti|Kansan Lehteä]]* vuodesta 1934. Hän toimi ''Ilta-Sanomien'' reportterina keväästä 1937 alkaen ja kirjoitti sotavuosina myös *Helsingin Sanomiin*. Hän teki myös teatteriarvosteluja vuodesta 1942 lähtien. *Helsingin Sanomien* elokuva-arvostelijana Talaskivi oli vuodesta 1945 alkaen.

Talaskivi oli Elokuvajournalistien varapuheenjohtajana ja Filmiaura ry:n puheenjohtajana vuodesta 1963. Hän osallistui useille kansainvälisille elokuvajuhlille muun muassa Moskovassa, Cannesissa 1959, Berliinissä ja Bahamasaarilla. 

Paula Talaskivi oli naimisissa vuosina 1938–1951 toimittaja Jaakko Mario Talaskiven kanssa, mutta liitto päättyi avioeroon. Hänen poikansa oli näyttelijä Jaakko Talaskivi. Talaskivi kuoli 75-vuotiaana Helsingissä ja hänet on haudattu Kalevankankaan hautausmaalle Tampereella.

## Palkinnot
*Jussi-palkinto elämäntyöstä (1979)

## Lähteet

## Aiheesta muualla
*
*
Asser Wallenius

**Asser Rafael Wallenius** (23. heinäkuuta 1902 Tampere – 25. helmikuuta 1971 Helsinki) oli suomalainen pikaluistelija.

Wallenius saavutti pronssia Helsingin EM-kilpailuissa 1922. Seuraavana talvena hän oli kuudes Hamarin EM-kisoissa ja yhdestoista Tukholman MM-kilpailuissa. Chamonix'n olympialaisissa 1924 hän sijoittui 500&nbsp;metrillä viidenneksi, 5&nbsp;000 ja 10&nbsp;000&nbsp;metrillä kymmenenneksi sekä joutui keskeyttään 1&nbsp;500&nbsp;metrin kilpailun. Helsingissä pidetyissä yleisluistelun MM-kilpailuissa hän oli samana talvena neljäs, Oslon MM-kisoissa 1925 seitsemäs.

Asser Wallenius oli myöhemmin 1930-luvulla suomalaisen autourheilun uranuurtajia. Hän osallistui useisiin ennen talvisotaa järjestetyihin autourheilukilpailuihin.  

Asser Wallenius oli myös aktiivi radioamatööri jo ennen sotaa vuonna 1932- tunnuksella OH3OA ja myöhemmin 1959- alkaen tunnuksella OH2SS.

## Ennätykset

## Lähteet
Rikos ja rangaistus (vuoden 1983 elokuva)

**Rikos ja rangaistus** on Aki Kaurismäen ensimmäinen pitkän elokuvan ohjaus, suomalainen elokuvamodernisointi Fjodor Dostojevskin klassikkoromaanista *[[Rikos ja rangaistus]]*. Vuonna 1983 ensi-iltaan tuodun elokuvan pääosaa, romaanin Raskolnikov-hahmoon perustuvaa Antti Rahikaista näyttelee Markku Toikka. Kaurismäki sai elokuvasta esikoisohjaus-Jussin sekä yhdessä Pauli Pentin kanssa käsikirjoitus-Jussin.

## Näyttelijät

## Aiheesta muualla
* 
* 
* Rikos ja rangaistus - Yle Areena

## Lähteet
Mantere

**Mantere** voi viitata seuraaviin asioihin:

* manner (joskus myös *mantere*), täysin veden ympäröimä, suuri ja yhtenäinen maa-alue erotukseksi ihmisen määrittelemistä maanosista
* Mantere, sukunimi
* Mantere, kaupunginosa Pietarissa, Venäjällä
* Mantere, kylä Vesilahdessa
* Mantere, helsinkiläinen kirjankustantamo

## Katso myös
* Manner, sukunimi
Hermanni Pojanluoma

**Herman (Hermanni) Salomo Pojanluoma** (vuoteen 1891 **Hakola**, ent. **Hautala**, ent. **Hauta**, 14. marraskuuta 1869 Ilmajoki – 16. huhtikuuta 1936 Ilmajoki) oli suomalainen poliitikko, maanviljelijä ja kunnallisneuvos.

Kiertokoulun käynyt Pojanluoma valittiin kansanedustajaksi kokoomuksen listoilta vuonna 1922 Vaasan läänin vaalipiiristä, ja uudestaan vuonna 1930 samasta vaalipiiristä kolmen vuoden tauon jälkeen. Pojanluoma toimi eduskunnassa maatalous- ja valtiovarainvaliokuntien sekä suuren valiokunnan jäsenenä.

Pojanluoma työskenteli Ilmajoella ensin renkinä ja myöhemmin 45 vuoden ajan maanviljelijänä, kuolemaansa asti. Hän johti suuria ojitus- ja kuivaushankkeita Ilmajoen alueella. Pojanluomalla oli useita luottamustehtäviä: kunnallistason toimien lisäksi hän kuului kokoomuksen puoluevaltuustoon ja Osuusteurastamo Itikan hallitukseen. Hän oli myös Vaasan läänin eteläisen kansallisliiton sekä Hankkijan Vaasan konttorin piirineuvoston puheenjohtaja ja Etelä-Pohjanmaan metsälautakunnan varapuheenjohtaja. Kunnallisneuvoksen arvonimen Pojanluoma sai kuolinvuonnaan.

Pojanluoman isä oli torppari Juho Hautala ja äiti Hedvig Sofia Mäkelä. Hän eli avioliitossa vaimonsa Heleenan kanssa vuodesta 1890.

## Lähteet
*